SET ปิดลบ 10 จุด รับแรงขายทำกำไรหุ้นกลาง-เล็ก แนะติดตามชุมนุมการเมือง
SET ปิดลบ 9.91 จุด รับขายทำกำไรหุ้นขนาดกลาง-เล็กหลังงบฯออกมาตามคาด พร้อมจับตาสถานการณ์การชุมนุม ด้านตลาดภูมิภาคแกว่งบวก-ลบ ส่วนสถานการณ์โควิดตลาดฯให้น้ำหนักน้อยลง ลุ้นวันศุกร์มีโอกาสฟื้นขึ้น พร้อมให้แนวรับ 1,525 แนวต้าน 1,550 จุด
11 ส.ค. 2564

นักวิเคราะห์ กล่าวว่า ตลาดหุ้นไทยวันนี้ปรับตัวลง เนื่องจากพรุ่งนี้ตลาดจะปิดทำการ ทำให้ต่างรอติดตามสถานการณ์ในประเทศก่อน เพราะการชุมนุมการเมืองช่วงนี้ถี่ขึ้น ส่งผลให้หุ้นขนาดกลางและหุ้นขนาดเล็กอ่อนตัวลงจากแรงขายทำกำไรหลังผลประกอบการออกมาตามคาด
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ ขณะที่ตลาดในยุโรปเทรดบ่ายนี้บวกเล็กน้อยเฉลี่ย 0.2% ในช่วงรอดูตัวเลขเงินเฟ้อของสหรัฐฯ
สำหรับสถานการณ์การแพร่ระบาดไวรัสโควิด-19 ตลาดฯให้น้ำหนักน้อยลง หลังจากมองว่าใกล้ถึงจุดพีคแล้ว และมีการเร่งฉีดวัคซีนได้ดีขึ้น รวมถึงจำนวนผู้หายป่วยก็มีมากขึ้นด้วย ทำให้น่าจะคลายความกังวลลงได้บ้าง
พรุ่งนี้ (12 ส.ค.) ตลาดหุ้นไทยปิดทำการเนื่องในวันเฉลิมพระชนมพรรษาฯ
แนวโน้มการลงทุนในวันศุกร์นี้ (13 ส.ค.) คาดตลาดฯมีโอกาสฟื้นตัวขึ้นได้หากไม่มีปัจจัยรุนแรง พร้อมให้แนวรับ 1,525 จุด ส่วนแนวต้าน 1,550 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่ 
INTUCH มูลค่าการซื้อขาย 5,022.21 ล้านบาท ปิดที่ 73.00 บาท เพิ่มขึ้น 7.00 บาท
GUNKUL มูลค่าการซื้อขาย 4,457.92 ล้านบาท ปิดที่ 4.78 บาท ลดลง 0.02 บาท
ADVANC มูลค่าการซื้อขาย 4,140.83 ล้านบาท ปิดที่ 185.50 บาท เพิ่มขึ้น 3.50 บาท
PTT มูลค่าการซื้อขาย 2,833.76 ล้านบาท ปิดที่ 34.50 บาท ลดลง 0.25 บาท
KCE มูลค่าการซื้อขาย 2,827.73 ล้านบาท ปิดที่ 82.00 บาท เพิ่มขึ้น 2.00 บาท